Virallinen lehti nro C 313 , 12/10/1998 s. 0195



A4-0202/98 Päätöslauselma komission tiedonannosta: Eurooppalaiset pienille ja keskisuurille yrityksille suunnatut pääomamarkkinat: näkymät ja mahdolliset kehityksen esteet (KOM(97)0187 - C4-0433/97) Euroopan parlamentti, joka - ottaa huomioon komission tiedonannon (KOM(97)0187 - C4-0433/97), - ottaa huomioon komission tiedonannon kertomuksesta Euroopan pääomamarkkinoiden luomisen kannattavuudesta pienille yrittäjäjohtoisille kasvuyhtiöille (KOM(95)0498) ja 4. heinäkuuta 1996 antamansa päätöslauselman tästä aiheesta ((EYVL C 211, 22.7.1996, s. 40.)), - ottaa huomioon komission kertomuksen tieto- ja yhteistyöverkkojen tulevasta toiminnasta osana yrityspolitiikkaa (KOM(95)0435) ja 4. heinäkuuta 1996 antamansa päätöslauselman tästä aiheesta ((EYVL C 211, 22.7.1996, s. 45.)), - ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön (A4-0202/98), A. ottaa huomioon, että pk-yritykset ovat ratkaisevan tärkeä osa EU:n työpaikkoja luovaa strategiaa ja että Delorsin valkoinen kirja kasvusta, kilpailukyvystä ja työllisyydestä antaa pk-yrityksille keskeisen aseman yhteisön politiikassa, jolla tähdätään uusien työpaikkojen luomiseen, B. ottaa huomioon, että Euroopan unionin alueella on tällä hetkellä 18 miljoonaa työtöntä ja että hallitusten päämiehet vahvistivat Luxemburgissa vuonna 1997 pidetyssä työllisyyskokouksessa, että pk-yritysten asema on keskeinen työpaikkojen luomisessa, C. ottaa huomioon, että etenkin pienet ja keskisuuret yritykset, jotka edustavat 80:tä prosenttia Euroopan yrityksistä, luovat työpaikkoja ja tukevat alueellista kehitystä, D. ottaa huomioon, että pk-yritykset ovat erityisen hyödyllisiä uuden teknologian kehittämisessä; katsoo, että tämä vahvistaa Euroopan kilpailukykyä luomalla korkealuokkaisia huipputekniikan alan työpaikkoja esimerkiksi ohjelmisto-, televiestintä-, biotekniikka- ja mikroelektroniikkateollisuudessa, E. ottaa huomioon, että pk-yritykset ovat yhtä arvokkaita myös uuden toiminnan kehittäjiä ympäristöystävällisen liiketoiminnan saralla, ja että kyseisiä markkinoita pidetään pk-yritysten kannalta yhtä tärkeinä kuin tieto- ja viestintäteknologian markkinoita, F. ottaa huomioon, että pk-yritysten, ja varsinkin pienten yritysten ja mikroyritysten, perustamisen ja laajentamisen yhteydessä usein mainittu este on niiden ongelma saada pääomaa yritysten käynnistämiseen ja investointeihin, G. ottaa huomioon, että on välttämätöntä lisätä pk-yritysten järjestäytymistä joko Euroopan tasolla tai jäsenvaltioiden tasolla, H. ottaa huomioon, että komission vuonna 1995 julkaisema tiedonanto korosti tarvetta toimia ja johti epäsuorasti Euroopan pääomamarkkinoiden EASDAQ:in luomiseen, I. ottaa huomioon edellä ensimmäisenä mainitun 4. heinäkuuta 1996 antamansa päätöslauselman, jossa se piti myönteisenä EASDAQ:in luomista, mutta totesi, että toimivien pääomamarkkinoiden tiellä on vielä suuria esteitä Euroopan pk-yrityksiä ajatellen, J. ottaa huomioon, että Yhdysvallat on osoittautunut paljon Eurooppaa tehokkaammaksi uusien ajatusten tukemisessa, ja siellä tietotekniikka- ja Internet-teollisuus osoittavat valtavia kasvulukuja, K. katsoo, että amerikkalaisten menestys perustuu osittain USA:n suuriin kotimarkkinoihin, joilla on 250 miljoonaa asiakasta, jotka puhuvat samaa kieltä ja käyttävät samaa valuuttaa, L. katsoo, että amerikkalaissijoittajat ovat paljon valmiimpia hyväksymään pienyrityksiin tehtäviin sijoituksiin liittyvät riskit, kun taas Euroopan suuret yhteisösijoittajat suhtautuvat varovaisemmin pk-yrityksiin osallistumiseen kuin amerikkalaiset kollegansa; 1. Pitää myönteisenä komission tiedonantoa eurooppalaisista pienille ja keskisuurille yrityksille suunnatuista pääomamarkkinoista, jossa esitetään ytimekäs arviointi eurooppalaisten pk-yrityksille suunnattujen pääomamarkkinoiden kehityksessä tapahtuneesta edistymisestä ja tulevan edistymisen tiellä olevista esteistä; 2. Panee merkille NASDAQ:in saavuttaman valtaisan menestyksen; NASDAQ on pk-yrityksille tarkoitettu pörssi, joka helpottaa sijoittamista pienyrityksiin niiden laajentamisen ja kehittämisen rahoittamiseksi; 3. Panee merkille, miten helposti yksityiset amerikkalaissijoittajat voivat ostaa osakkeita, sekä elektronisen kaupankäynnin tarjoamat uudet mahdollisuudet; panee merkille, että työntekijöiden osakeomistus Yhdysvalloissa etsii uusia muotoja työntekijöiden osallistumiselle yritysten päätöksentekoon ja avaa osakeomistusmahdollisuuksia uudelle yleisölle; 4. Panee merkille, että Euroopassa ei ole yhteisiä kirjanpitosääntöjä, mikä estää jäsenvaltioiden välistä osaamisen vaihtoa; 5. Panee merkille, että asenteet investointeihin ovat Euroopassa muuttumassa ja osakkeiden kysyntä on hyvin suuri valtion laitosten, kuten puhelinyhtiöiden, yksityistämisen yhteydessä; katsoo kuitenkin, että kysyntää on nyt laajennettava käsittämään tuottavammat ja samalla suuremman riskin omaavat osakkeet pk-yritysten pääomamarkkinoilla; 6. Pyytää luomaan EU:n alueelle kasvavia pk-yrityksiä varten tarkoitettuja pääomamarkkinoita, jotka mahdollistavat näiden yritysten pääoman saannin; panee merkille, että nykyisten markkinoiden toiminta-alue antaa sekä innovatiivisille yrityksille että perinteisemmille ja vanhemmille pk-yrityksille mahdollisuuden listautumiseen; 7. Panee merkille, että Euro-NM-verkostoon listautuneita yrityksiä on tällä hetkellä 50 ja EASDAQ:iin listautuneita yrityksiä on 22, että kokonaispääoma on yli 170 miljoonaa ecua ja että tämä on auttanut luomaan yli 10 000 työpaikkaa Eurooppaan; 8. Kehottaa komissiota arvioimaan, miten yksityishenkilöiden suoraa ja epäsuoraa osakkeenomistusta voidaan rohkaista, erityisesti parhaan käytännön määrittelemiseksi, koska jäsenvaltioiden välillä on suuria osakkeenomistukseen liittyviä käytänne-eroja, ja harkitsemaan informaatiokampanjoita yksityishenkilöiden ja järjestöjen rohkaisemiseksi sijoittamaan pk-yrityksiin näiden pääomamarkkinoiden välityksellä; pyytää jäsenvaltioita lisäämään verojärjestelmiinsä kannustimia, joilla yksityishenkilöitä rohkaistaan tarjoamaan riskipääomaa pk-yrityksille; 9. Onnittelee komissiota sen eläkkeitä koskevassa vihreässä kirjassa esittämien näkökohtien johdosta, joiden tavoitteena on poistaa rajoitukset, jotka estävät instituutioita, kuten eläkerahastoja, ostamasta toisessa jäsenvaltiossa liikkeelle laskettuja arvopapereita, mikä puolestaan estää pk-yritysten markkinoiden laajenemisen; 10. Katsoo, että EU:n alueella on vielä liian paljon pk-yritysten käynnistämiseen liittyviä esteitä; vahvistaa uudelleen tukensa EIP:n työllisyyspaketille, erityisesti pankin todelliselle riskinotolle, kun se tukee huipputekniikan alan pk-yrityksiä ja kasvumahdollisuuksia omaavia pk-yrityksiä antamalla niille luottoja ja riskipääomaa; 11. Kehottaa soveltamaan työntekijöitä suosivaa veropolitiikkaa ottamalla työhön kohdistuvan verorasituksen keventämisen ensisijaiseksi asiaksi; katsoo, että alhaisemmat työvoimakustannukset mahdollistavat nopeasti kasvavien pk-yritysten turvallisen laajentamisen; 12. Katsoo, että pääoma- ja omaisuusverotus ei saa vaikuttaa haitallisesti yksityisiin riskipääomasijoituksiin; 13. Torjuu päättäväisesti suunnitelmat niin sanotuksi Tobinin veroksi, koska se olisi suoranainen uhka pääomamarkkinoille; 14. Katsoo, että jäsenvaltioiden olisi tutkittava, sisältävätkö niiden konkurssilait uusien yritysten perustamista haittaavia esteitä, jotka olisi poistettava; korostaa, että keskustelussa eurooppalaisesta yhtiöjärjestyksestä on käsiteltävä myös konkurssia; 15. Palauttaa mieliin, että pk-yritysten käynnistämisen alueellinen ulottuvuus on myös erittäin tärkeä asia ja että Business Links- ja Euro Info Centres -järjestelmillä sekä luottotakuujärjestelmillä aikaansaatu alueellinen menestyminen on elintärkeä osatekijä työllisyyttä ajatellen; 16. Korostaa, että kriteerit eurooppalaisille pörssilistoille hakeutumiseen ovat jo olemassa ja ettei komission eikä muiden toimielinten siten tarvitse laatia sellaisia kriteereitä; katsoo, että pk-yritykset voivat käyttää näitä kriteereitä määritelläkseen, voivatko ne saada pääomaa osakemarkkinoilta; 17. Toteaa, että pienemmillä yrityksillä on liian vähän rahoitusalan osaamista ja on tietoinen pörssilistoille hakeutumisen vaatimuksista; katsoo siksi, että yrittäjäntaitojen koulutusta on kehitettävä unionissa; 18. Olettaa, että pk-yrityksille tarkoitettujen osakemarkkinoiden eri vaihtoehdot helpottavat listatutumista ja lisäävät kiinnostusta erilaisia aloja kohtaan, mutta toteaa, että tällaiset niche-markkinat ovat tarpeeksi uskottavia ja kiinnostavia vain, jos niillä on riittävä likviditeetti ja riittävästi toimijoita; 19. Korostaa, että pk-yritysten velvollisuuden antaa rahoitukseen liittyviä tietoja vähentämisellä on kielteinen vaikutus, koska mahdolliset sijoittajat tulevat varovaisemmiksi, ja uskoo, että parempi ratkaisu olisi edistää Euroopan laajuisesti rahoituskulttuurin avoimuutta; korostaa sen vuoksi, että rahoitusalalla on välttämätöntä tutkia tällaisia yrityksiä; 20. Kehottaa komissiota korjaamaan nopeasti julkisten tarjousten yhteisen määritelmän puuttumisen EU:ssa ja muuttamaan arvopapereiden tarjousesitettä koskevaa direktiiviä (89/298/ETY), jotta olemassa olevien määritelmien vastavuoroinen tunnustaminen olisi mahdollista koko yhtenäismarkkina-alueella, jolloin sovellettaisiin sen jäsenvaltion määritelmää, jossa osakemarkkinat sijaitsevat; 21. Kehottaa saattamaan nopeasti valmiiksi yhtenäismarkkinat, jotka muodostavat perustan kansainvälisesti suuntautuneille pk-yrityksille tarkoitetuille uusille eurooppalaisille pääomamarkkinoille, joiden menestys riippuu yhtenäismarkkinalainsäädännön täytäntöönpanosta ja voimaansaattamisesta; katsoo, että yhtenäismarkkinalainsäädännön tiukan toteutuksen ja voimaansaattamisen avulla voitetaan monet niistä ongelmista, jotka vaivaavat näitä markkinoita Euroopassa; 22. Panee merkille, että valuuttakurssiriski on eräs rajat ylittävien liiketoimien suurimmista esteistä, ja katsoo, että Euroopan pääomamarkkinat ovat eräs niistä aloista, jotka hyötyvät eniten euron käyttöönotosta; katsoo lisäksi, että yhtenäisvaluutta tekee markkinoista avoimemmat ja lisää niiden likviditeettiä samalla kun tiukkuus ja vakaus houkuttelevat alueelle investointeja; 23. Uskoo, että sopivan sääntelyn ja alhaisten kustannusten yhdistelmä on toinen näiden markkinoiden menestyksen avaintekijä; katsoo, että «kapeiden» markkinoiden edellisen sukupolven häviäminen vuoden 1987 romahduksessa johtui löyhästä sääntelystä ja jatkuvasta luottamuksen puutteesta; 24. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille sekä Euroopan investointipankin, Euroopan investointirahaston ja EASDAQ:in johtoelimille.